- Philipiite
- <
- 1
- >

PHILIPIITE
Suh Pool Ih Raang Arah Le
Ephangjatjih
Pool ih Philipiite loong suh Iurop hah ni chaas phangdong hoonta hadaang, Roman juungkhuung Mesidonia hah adi le ah maat raangta. Erah raang maatta tok adi heh phaatak ni tongta, Kristo mina wahoh mihak phokhoh loong Philipi Chaas ni tiitmoong nyootte loong ah ih heh cham thuk rumta. Ang abah uh arah leeraang nawa ih tenroonjih nyia amiisak ih laalomjih Pool ih heh mongtang tenthun nawa ih tiitkhaap ah Jisu Kristo suh hanpi ano jangbaat kaatla.
Arah le maat raang ah jaakhothoon Philipiite Kristo mina loong ih neng lakchoh maatkaat rumta thoih jengkhaapse maat raang suh liita. Heh ih erah raangmaat rumta ah langla, neng chamnaang tokdoh tenchaan toom ang rum ah ih thunta. Heh ih neng suh Jisu toongtang tenthun lam ih toom tongsong rum ah ih huk baat rumta, engaampo nyia nyamnyook tenthun loong ah naktoom ang rum ah eah. Jisu Kristo damdoh neng roidong roongrungla rah esiit Rangte heh minchan lakkot neng tuungmaang jun ih choh rumla, Jehudi loong Hootthe lam ah phan thoih tah angka. O mina Jisu Kristo damdi tongla erah loong asuh Rangte ih tenroon nyia semroongroong ah koh ah ih raangmaat rumha.
Arah leeraang maatta adi, ehan ah Kristo mina hanpi jun ih, tenroon, laalom, jengjun nyia Kristaan roidong tiit ah baat ha. Erah dam ih Pool ih Philipi Chaas mina loong suh heh tenthet tiit ah baat rum ah.
Hemong Dowa Jatjih
Ephangjatjih(1:1-11)
Pool heh teeteewah ih thoijat arah loong(1:12-26)
Kristo roidong(1:27—2:18)
Timothi nyia Epaphroditas raang ih kaankoong (2:19-30)
Piiara nyia Choophaan phaan angte suh jengkhaap thih (3:1—4:9)
Pool nyia Philipi nawa heh joon awaan(4:10-20)
Hethoonhemat(4:21-23)
1
1 Esm 16:12 Philipi nawa Rangte mina Kristo damdi tongte, Chaas phansiitte nyia neng damdi roongmoote loong suh Pool nyia Timothi Rangte laksuh wanyi jiin nawa arah jengkhaap rah ah:
2 Seng loong Wah Rangte nyia seng Teesu Jisu Kristo ih sen suh semroongroong nyia heh tenthet ah toom kohan.
Pool rangsoom heh leewette suh
3 Ngah ih nga Rangte suh sen dokthun saapoot rookwih di lakookmi kali ang; 4 nyia saapoot rookwih ngah ih sen raang ih rangsoom angdi, tenroon lam ih kah soom ang 5 tumeah ruurangese tiit phang tumbaat tang tok dowa ih amah tuk ih sen ih chosok hali. 6 Eno ngah ih kamkam ih thunhang seng Rangte, sen suh ese mootkaat phang re thukte warah ih hethoon doh Jisu Kristo Rangwuung maang thokthok tuk ih ese lam ih thoonsiit kohe. 7 Ngah ih sen samthun rumhala ah epunthun et hang tumeah, sen ah saarookwih ngah ten ni tonglan! Rangte ih heh tiit tumbaat suh saapoot kotahang adi sen loong ih roong chosok tahe, amadi ngah phaatak ni tonglang tokdi nyia maangtong tokdi Rangte ruurangese raang ih laattang dowa ih dook ah. 8 Ngah ih sen loong nga ten nawa ih samthun rumhala rah Jisu Kristo heteewah tenthun thun nawa ih dong thunthuk halang, nga haaki ah Rangte.
9 Sen loong chamchi nah ese tenthun nyia sekthun ah, mongnook lam ih ehan han ih hak raangtaan suh nga rangsoom ban jeela, 10 eno ba sen ih marah eseethoon ah mi danje an. Erah dowa ih ba sen ah Kristo rangwuung sa doh kaanju muh saksa ang an. 11 Jisu Kristo luulu ih Rangte men raksiit suh jen dongsiit ha amiisak ese dang ajang rah ih sen roidong ah meethuk ah.
Ething tongjih ah Kristo
12 Joon awaan loong, ngah ih sen suh jatthuk suh ramlang ah langla, nga chamnaang tungthoidi ba amiisak Rangte tiit ah ehan han ih jaat jaangjih ih hoon kata. 13 Esm 28:30 Mamah liidi, luungwang nok bante loongtang ih ngah phaatak ni tonglang asuh Kristo laksuh ang kano botongla ih dongjat rumha. 14 Erah dam ih hanpiite loong ah ih ngah phaatak ni tongkang no neng tenthun ah Teesu jiinko kamkam ih dong thun rumha, erah dowa ih ba neng ih Rangte tiit ah saapoot rookwih lacho laphaan ih tumbaat rum ah.
15 Elang eah Kristo tiit ah mararah ih bah ethih tenthunte nyia changrook mina loong ih roong baat ha, enoothong mararah mina ih bah amiisak ese tenthun nawa ih baat ha. 16 Erah loong ah mongnook tenthun lam ih re ah, tumeah, Rangte ih heh ruurangese tiit pangsuh mothuk halang ah neng ih ejat eha. 17 Rukho loong ih Kristo tiit ah toongtang lam in tabaat rumka, erah nang ih bah nyamnyook tenthun lam ih baat rumha; neng ih ngah phaatak ni tonglang tokdoh ehan ih boot chamnaang thuk suh thun rumha.
18 Enoothong erah ih tumjih angjih bah tah angka! Erah nang ih bah Kristo tiit ah ese lam angkoja oh adoleh ethih tenthun lam ih angkoja oh etumbaat et ha asuh thong roonlang. Eno ngah ah toomroon ruh ete anglang, 19 tumeah, ngah ih jat ehang Jisu Kristo chiiala lam ih sen rangsoom nawa ih chosok hali thoi ngah ah phaatak nawa edok ete anglang. 20 Ngah ih nga tenni kamkam ih thun angno laalom lang, nga mootkaat doh babah uh nga rakri dongjih tamokang, etek ejih angkojang oh adoleh ething angkojang oh, nga tenchaan amadi anglang jun ih Kristo men ah ngah puh putang ih raksiit ang. 21 Erabah roidong ah tumjih ah? Ngah di bah, khothing roidong ah Kristo, etek ah tang ehan eseethoon roidong chojih ah. 22 Enoothong amamah khothing ih ban tongsong ruh eh angbah mootkaat ese ah ngah ehanhan ih boot moh ang, ngah ih marah danjeejih ah erah tajatkang. 23 Ngah lamnyi nawa ih pheehoom halang. Ngah roidong ah thiinhaat suh nyia Kristo damdoh tong suh ah rapne ih thunhang, marah eseethoon ang ah; 24 enoothong ngah ething ih tong ah sen raangtaan suh maaklong doh chap ang. 25 Erah ngah ih kamkam ih thunhang, ngah ah sen damdoh ething ih roongtong hangno sen tenroon nyia sen tuungmaang boot huk korumha, 26 eno ba ngah sen damdoh we roongtong hang adoh, sen roidong doh sen ah Jisu Kristo suh ehan han ih boot khuungpook roonsoonjih ang an.
27 Amadi, sen suh elongthoon reejih ah langla sen ruurangese ah Kristo tiit jun ih tongsong andoh se ah, eno ba ngah ih sen ah Rangte tiit suh rongrong ih tuungmaang laalom rum ano tongsong rumla ih japchaat ang, sen reenah ngah raahang no nga mik ih sok ra rumha bah uh adoleh lajen raarang bah uh ah, sen ah chiiala esiit nawa ih rongchap thuk halan ih jat ang. 28 Senpi senra loong suh lacho theng; saarookwih tarong ih bantong an, eno ba senpi senra loong ah ih dongjat ah neng ah rangne eno sen ah rangkap eah, tumeah sen suh Rangte ih rangkap angjih ah kotahan. 29 Erah thoih sen suh Kristo mootkaat ah moh suh saapoot ah kohalan, heh suh hanpi laklak lah angthang ih, heh raangtaan ih chamnaang nep ih suh. 30 Esm 16:19-40Amadoh sen ngah damdoh raamui thengnah jen roong rung ehan. Erah raamui ah sen ih ehak di katup tahe raamui ah muilang, eno amadi chaat han rah uh erah raamui ah thok muilang.

- Philipiite
- <
- 1
- >

1:1 Esm 16:12

1:13 Esm 28:30

1:30 Esm 16:19-40

© 2018 TWFTW