- Joon
- <
- 11
- >

11
Lajaras tiita
1 Luk 10:38,39 Lajaras ngeh ih mih wasiit angta ah sat eta. Heh Bithani ni tongte angta, Bithani ah Meeri nyia heh no Martha tongta samthung angta. ( 2 Jn 12:3Teesu lah ni phontum ih lok ano heh khoroon ih hut haatte ah Meeri angta; eno khoisatte Lajaras ah heh no angta.) 3 Heh jongsah anyi ih Jisu suh maatbaat nyuuta: &lt;&lt;Teesu an joonte abah sat ela.&gt;&gt;
4 Jisu ih erah chaat ano, liita, &lt;&lt;Lajaras khoisat ah tek esuh bah tabaam angka; erabah Rangte rangka suh ba angla, eno Rangte Sah rangka lampo ah erah ang ah.&gt;&gt;
5 Martha nyi soonah nyia nengnyi no Lajaras ah Jisu moongnook angjom rumta. 6 Lajaras khoisat ah chaat abah uh, heh tongta hah adi saanyi boot daktong thiinta 7 Eno Jisu ih heliphante loong asuh liita, &lt;&lt;Judia nah ngaakwang ih.&gt;&gt;
8 &lt;&lt;Nyootte,&gt;&gt; heliphante loong ih ngaakbaat rumta, &lt;&lt;Erah hah adi Jehudi loong ih jong ih taatpat taho ah halowah tah angla; eno erah ni ngaakkaat chung hu oh?&gt;&gt;
9 Jisu ih ngaakbaat rumta, &lt;&lt;Rangwuusiit di asih koonta nyi tanih angka? Erah raang ih rangwu di khoomte ah tabanbotka, tiimnge liidi heh ih mongrep dowa weephaak ah tup eha. 10 Enoothong, rangphe doh weephaak mudoh khoom abah banbot ih ah.&gt;&gt; 11 Jisu erah jeng ano jangbaatkaat rumta, &lt;&lt;Seng joonte Lajaras bah mokjup ela, eno ngah kah angno saatsiit ih kah ang.&gt;&gt;
12 Heliphante loong ah ih ngaakli rumta, &lt;&lt;Teesu, heh mokjup ela bah, ede ih ah.&gt;&gt;
13 Jisu ih Lajaras jup ela liita ah tek asuh liita, enoothong neng ih mokjup tiit baat ha ngeh ih mok samthun rumta. 14 Erah raangtaan ih Jisu ih saasa ih dokbaat rumta, Lajaras ah tek ela, 15 enoothong ngah mudi emah angla thoidi sen loong raang ih eroon elang, erah thoidoh ba sen ih kok hanpi an. Heh jiinnah wang ih.&gt;&gt;
16 Thomas (khaangpeh ngeh ih men rumta) ih Jisu liphante wahoh loong asuh liita, &lt;&lt;Nyootte damdoh seng loong ah wakwang ih, seng loong ah uh heh damdoh toom roongti wang ih!&gt;&gt;
Jisu ngaaksaat nyia Roidong
17 Jisu thokta adi, Lajaras ah sa baji ngani dook bengkaat arah japtup wangta. 18 Jerusalem ah phaloong jom*Phaloong: Kilometre ah suh liiha nang ih haniik angta, 19 Martha nyia Meeri no tek kano Jehudi nok hah loong ah nengnyi huudiip ra rumtaha.
20 Martha ih Jisu wang ah japchaat ano heh damdi chomui suh dokkhoom kata, enoothong Meeri ah nok ni tangtongta. 21 Martha ih Jisu suh liita, &lt;&lt;Teesu, an aanah angtu bah, nga no ah tatek thengta! 22 Enoothong ngah ih jat ehang, an ih amadoh Rangte jiin nawa tiim suh uh erah kot eho.&gt;&gt;
23 Jisu ih baatta, &lt;&lt;An no tek nawa we ngaaksaat ih ah.&gt;&gt;
24 Martha we ngaakjengta, &lt;&lt;Ngah ih jaat ehang&lt;&lt; saathoon doh &lt;&lt;heh ngaaksaat ih ah.&gt;&gt;
25 Jisu ih heh suh baatta, &lt;&lt;Ngah tek nawa ngaaksaattte nyia roidong, o ih ngah hanpi halang, erah mih ah etek ih abah uh ething ang ah; 26 eno o ih ngah hanpi hangno thing tongla erah mabah uh tatiika. Arah tiit ah hanpi tam ih hu?&gt;&gt;
27 &lt;&lt;En Teesu!&gt;&gt; Martha ih ngaakbaatta. &lt;&lt;Ngah ih hanpi ehala, arah mongrep adi kaatte, Rangte Sah Kristo ah anju.&gt;&gt;
Jisu huuta
28 Maratha ih erah baat lih ni, heh nah Meeri jiinni hotsu ih ngaakwang ano poonwangta, &lt;&lt;Nyootte ah bah ani,” eno heh ih &lt;&lt;an jam halu.&gt;&gt; 29 Meeri ih erah chaat ano, Jisu taang ni chomui suh seek ih saatsoon kata. 30 (Jisu erah hadaang adi maangthok angta, maradi Maratha chomui kata erah di thoktong roh eta.) 31 Meeri ah seek ih saatsoon kano, henok ni heh huudiipte khoontongta Jehudi loong ah ih mokthun rumta mangbeng ni hu kala ngeh ah, eno helilih ih phanjoh karumta.
32 Meeri ah Jisu reeni thok ano, heh laan japtup roh eta, eno heh lakuh ni chooktong kata. Meeri ih liita, &lt;&lt;Teesu&lt;&lt; &lt;&lt;an anah angtu bah nga no ah tatek thengta!&gt;&gt;
33 Jisu ih Meeri nyia heh damdi roongkaatte, miloong hu ah tup ano, heh rapne ih thungthita. 34 Jisu ih cheng rumta, &lt;&lt;Heh mani bengkaat tan?&gt;&gt;
Miloong ah ih baat rumta, &lt;&lt;Teesu, Sok ra thaak ho.&gt;&gt;
35 Jisu ah ehu eta. 36 Miloong ah ih li rumta, &lt;&lt;Taat sok thaak an, heh ih tiimthan minchanha!&gt;&gt;
37 Enoothong Neng dung dowa mararah ih liita, &lt;&lt;Heh ih edook nep tanih kaasiitta, tatam angka? Lajaras ah tek nawa taba jentang ka?&gt;&gt;
Lajaras tek nawa ngaakthingta
38 Jisu we thungthih ano mangbeng ko ih kata, mangbenglu ah jonglo ih kepta. 39 Jisu ih baat rumta, &lt;&lt;Jong ah dokloong an!&gt;&gt;
Martha, etek eta jongsah rah ih liita, &lt;&lt;Nam bah nam ebaat ah Teesu. Erah bengta dowa ih sa baji dook angla!&gt;&gt;
40 Eno Jisu ih Martha suh liita, &lt;&lt;hanpi ih ubah Rangte chaan aphaan ah tup ih uh ngeh ih tanih baat taha?&gt;&gt; 41 Neng loong ah ih jong ah dokloong rumta. Jisu rangko ih toonsokwan ano jengta, &lt;&lt;Ewah, nga rangsoom ah chaat raangtaan ih lakookmi li hala. 42 Ngah ih jaat ehang an ih saarookwet ih boichaat halang, enoothong arah liihang abah, aradi lomkhoon hala miloong ah ih, an ih daapkaat tahang ngeh ih toom hanpi rumhang.&gt;&gt;
43 Erah jengta lih adi, Jisu ih erongwah ih riipoonta, &lt;&lt;Lajaras, dokkhoom ho!&gt;&gt; 44 Eno dokkhoom taha, helak helah mang loop nyuh ih dekchoi nyia hethe hekhoh nyuh ih dek arah, dokkhoom taha. Jisu ih baat rumta, &lt;&lt;Nyuh ah jaahaat an,” eno &lt;&lt;Toomwang ah.&gt;&gt;
Jisu khumtan rumta
(Mat 2:1-5; Mk 14:1,2; Luk 22:1,2)
45 Meeri taang ni dongwangte mih hantek ih, Jisu tiimjih reeraangta ah tup rum ano heh ah hanpi ih rumta. 46 Enoothong mararah Pharisi loong jiinni ngaakwang rum ano Jisu reeraangta loong ah baatwan rumta. 47 Erah thoidi Pharisi nok hah nyia romwah phokhoh loong ah Ngoong awang loong damdi chothum rum ano roongwaan rumta, &lt;&lt;Seng ih tiimjih ih?&gt;&gt; Mih paatjaajih reeraangla loong ah sok thaak an! 48 Seng ih emah jaatjaat ih reeraang thuk ebah, warep ih hanpiite angrumla, eno Room nok hah ngoong awang loong ih li ih baat he, eno seng Rangteenook nyia seng deek sengkaan uh thet haat ete ang hali!&gt;&gt;
49 Neng changdi wasiit, heh men ah Kaiphas angta, erah paang adi heh Romwah Phokhothoon angta, eno heh ih li rumta, &lt;&lt;Sen mamah jen ngakthak lan! 50 Sen ih tatam samthun kan deek akaan pan ih matnang ih noksong raangtaan ih wasiit rooptiila ah ese ang ah ngeh ah!&gt;&gt; 51 Kaiphas ah hethung nawa ih tajengta, erah paang adi Romwah Phokhothoon ang kano, Jehudi noksong raang ih Jisu roopti ah ngeh ih chiilam laalam ni banjat eta, 52 eno neng loong raangtaan luulu tah angka, Rangte suh asah mathan phaang jaangta erah loong ah phunsiit saksiit ih khoonsiit suh nep angta.
53 Erah sa dowa ih Jehudi ngoong awang loong ah ih Jisu tek haat suh chung rumta. 54 Erah thoidi Judia ni Jisu wuusa ni tanaan tupkhoomta, eno erah hah dowa doksoon ano, phisaang hah re dowa Ephraim samnuh ni heliphante loong damdi tong kata.
55 Khopi Kuwaang lang nanah ang kano, miloong ah neng hah nawa Jerusalem ni Kuwaang maangdi khojoop karumta. 56 Neng ih Jisu jamsok rumta, eno neng loong ah Rangteenook ni thutthe rum adi, neng neng chengmui rumta, &lt;&lt;Sen ih tiimjih thun han?&gt;&gt; Jisu ah kuwaang adoh tajaatjaat tam wangra?&gt;&gt; 57 Romwah phokhoh nyia Pharisi loong ih baat rumta, o ih Jisu japtup ah, heh ih chobaat etheng, neng ih jootkhak esuh ah.

- Joon
- <
- 11
- >

11:1 Luk 10:38,39

11:2 Jn 12:3

*11:18 Phaloong: Kilometre ah suh liiha

© 2018 TWFTW